Document ID: 32010L0082

KOMISJONI DIREKTIIV 2010/82/EL,
29. november 2010,
millega muudetakse nõukogu direktiivi 91/414/EMÜ seoses toimeaine tetrakonasooli kasutuse laiendamisega
(EMPs kohaldatav tekst)
EUROOPA KOMISJON,
võttes arvesse Euroopa Liidu toimimise lepingut,
võttes arvesse nõukogu 15. juuli 1991. aasta direktiivi 91/414/EMÜ taimekaitsevahendite turuleviimise kohta, (1) eriti selle artikli 6 lõike 1 teise lõigu teist taanet,
ning arvestades järgmist:
(1)
Nõukogu direktiivi 2009/82/EÜ (2) kohaselt oli tetrakonasool kantud toimeainena direktiivi 91/414/EMÜ I lisasse kasutamiseks fungitsiidina.
(2)
Tetrakonasooli kanne piirdub siiski aine kasutamisega põllukultuuridel ning selle kogustele ja kasutussagedusele on kehtestatud piirangud. Aine kasutamine õunte ja viinamarjade puhul on täielikult välistatud. Need piirangud olid vajalikud, sest sellal, kui aine lisasse kanti, olid põhjavee hindamiseks vajalikud andmed ebapiisavad, eeskätt seoses kahe metaboliidi põhjustatud võimaliku reostusega, mida teataja ei olnud kindlaks teinud. Mis puutub aine kasutamisse õunte ja viinamarjade puhul, siis oli tarbijatele avalduva riski hindamiseks vajalik teave puudulik.
(3)
Teataja Isagro on taotlenud tetrakonasooli kande muutmist, et kaotada need piirangud ja seeläbi laiendada aine kasutusala fungitsiidina. Oma taotluse toetuseks on ta esitanud täiendavaid teaduslikke andmeid.
(4)
Itaalia, kes oli komisjoni määrusega (EÜ) nr 1490/2002 (3) määratud referentliikmesriigiks, hindas neid andmeid ja esitas 10. veebruaril 2010 komisjonile tetrakonasooli hindamisaruande projekti lisalehe, mis edastati teistele liikmesriikidele ning Euroopa Toiduohutusametile (EFSA) märkuste tegemiseks. Liikmesriigid ja komisjon vaatasid hindamisaruande projekti koos kõnealuse lisalehega toiduahela ja loomatervishoiu alalises komitees läbi ning finaliseerisid selle 28. oktoobril 2010 komisjoni läbivaatusaruandena tetrakonasooli kohta.
(5)
Teataja esitatud uutest andmetest ja referentliikmesriigi antud uuest hinnangust nähtub, et taotletav kasutusala laiendamine ei too kaasa mingeid ohte lisaks nendele, mida on direktiivi 91/414/EMÜ I lisas tetrakonasooli erisätetes ja komisjoni kõnealust ainet käsitlevas läbivaatusaruandes juba arvesse võetud. Eelkõige põhjavee reostuse osas on referentliikmesriik jõudnud järeldusele, et teataja esitatud uues uuringus on need metaboliidid määratud ja et vastuvõetamatut leostumist ei esine. Seoses aine kasutamisega õunte ja viinamarjade puhul jõudis referentliikmesriik järeldusele, et andmed jääkide kohta, mida on täiendatud uute järelevalve all toimunud katsete ja välikatsetega, näitavad, et akuutsest ja kroonilisest tarbimisest tulenevaid riske ei ole.
(6)
Seetõttu on direktiivi 91/414/EMÜ artikli 5 lõike 1 punktide a ja b kohaselt tetrakonasooli erisätete muutmine fungitsiidina kasutamisele seatud piirangute kaotamise teel õigustatud.
(7)
Seega on asjakohane direktiivi 91/414/EMÜ vastavalt muuta.
(8)
Käesoleva direktiiviga ettenähtud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA DIREKTIIVI:
Artikkel 1
Direktiivi 91/414/EMÜ I lisas veerus „Erisätted” tetrakonasooli reas asendatakse A osa järgmisega:
„A OSA
Lubatakse kasutada ainult fungitsiidina”.
Artikkel 2
Liikmesriigid võtavad vastu ja avaldavad käesoleva direktiivi järgimiseks vajalikud õigus- ja haldusnormid hiljemalt 31. märtsiks 2011. Liikmesriigid edastavad kõnealuste normide teksti ning kõnealuste normide ja käesoleva direktiivi vahelise vastavustabeli viivitamata komisjonile.
Nad kohaldavad kõnealuseid norme alates 1. aprillist 2011.
Kui liikmesriigid need normid vastu võtavad, lisavad nad nendesse või nende ametliku avaldamise korral nende juurde viite käesolevale direktiivile. Viitamise viisi näevad ette liikmesriigid.
Artikkel 3
Käesolev direktiiv jõustub kahekümnendal päeval pärast selle avaldamist Euroopa Liidu Teatajas.
Artikkel 4
Käesolev direktiiv on adresseeritud liikmesriikidele.
Brüssel, 29. november 2010

Labels: 1
10
20
3
6